Il-Ġimgħa, 15 ta' Settembru 2017: L‐Arċisqof Charles J. Scicluna ħatar lill‐Monsinjur Paul Carmel Vella bħala Prepostu Arċipriet tal‐Parroċċa ta' Sant'Elena, Birkirkara. Mons. Paul Vella twieled fit‐23 ta' Settembru 1961, fis‐Siġġiewi. Irċieva l‐edukazzjoni primarja fl‐iskola tas‐Siġġiewi, u dik sekondarja f'Ħaż‐Żebbuġ. Wara li daħal is‐Seminarju tal-Arċisqof, kompla bl‐istudji fil‐Fakultà tat‐Teoloġija f'Tal‐Virtù, ir-Rabat, u ggradwa fit‐Teoloġija Pastorali mill‐Università ta' Malta. Kien ordnat saċerdot fit‐8 ta' Lulju tal‐1988, u beda l‐ħidma tiegħu bħala segretarju u kappillan tal‐Arċisqof Ġużeppi Mercieca, fejn dam għal seba' snin. Matul dan is-snin, Mons. Vella kien ukoll Ċeremonjier tal‐Kapitlu Metropolitan, u bejn l‐1993 u l‐1995 kien ukoll id-Delegat tal‐Arċisqof għal‐Liturġija u Ċeremonjier Djoċesan. Fl‐1995 mar jistudja d‐Dritt Kanoniku f'Ruma fejn wara li ggradwa fil‐Liġi Kanonika, irritorna Malta u bejn l‐1997 u l‐2001 kien id‐Difensur taż‐Żwieġ fit‐Tribunal Ekkleżjastiku tal‐Ewwel Istanza ta' Malta. Bejn l‐2001 u 2017 kien iservi bħala mħallef fl‐istess Tribunal tal‐Ewwel Istanza. F'Novembru tal‐2016, l-Arċisqof Charles J. Scicluna ħatar lil Mons. Vella bħala kappillan tal‐Monasteru ta' San Pietru fl‐Imdina u kordinatur tal‐kawża tal‐kanonizzazzjoni tal‐Beata Marija Adeodata Pisani O.S.B.
Arċipriet ġdid għall-Parroċċa ta' Sant'Elena, Birkirkara